En belgisk turistbus er blevet stjålet mellem klokken 22 i aftes og klokken syv i morges på Ingerslevgade på Vesterbro, oplyser Københavns Politi.

Politiet ved ikke på nuværende tidspunkt, hvorfor bussen er blevet stjålet, og de har ikke nogle indikationer på, at der ikke blot er tale om et simpelt brugstyveri.

Men de tager alligevel ikke nogle chancer, siger Peter Buhl, vicepolitikommissær ved Københavns Politi.

-Det er klart, at vi er interesserede i at finde den her bus. Så er der borgere, der har set den, så må man meget gerne rette henvendelse til Københavns Politi på 114.

-Vi har ikke nogen indikationer på, at der kan være tale om andet end et simpelt brugstyveri. Men når det er interessant for os at finde den, så er det fordi, at den aktuelle vurdering af terrortrussel mod Danmark er som den er, og vi er i forhøjet beredskab.

- Så det er rettidig omhu, at vi vil have lokaliseret den bus, siger han og henviser til, at der de seneste år er blevet begået flere terrorangreb med store køretøjer i Europa.

-Når vi kigger ud i verden, så har vi set i storbyer i Europa, at store køretøjer bliver brugt til angreb og andet. Derfor siger jeg, at det selvfølgelig er rettidig omhu, at vi vil finde den.